*Projekts*

**Likumprojekta „Grozījumi likumā „Par grāmatvedību”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts “Grozījumi likumā “Par grāmatvedību”” (turpmāk – likumprojekts) ir izstrādāts, ņemot vērā Valsts iestāžu darba plānā ēnu ekonomikas ierobežošanai 2016. – 2020.gadam 9.punktā doto uzdevumu – līdz 2017.gada 30.jūnijam ieviest ārpakalpojumu grāmatvežu obligāto civiltiesisko apdrošināšanu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1.Saskaņā ar grāmatvedību reglamentējošiem normatīvajiem aktiem - likums „Par grāmatvedību” (turpmāk – likums) – uzņēmuma vadītājs (kapitālsabiedrībā un kooperatīvajā sabiedrībā – valde, individuālajā uzņēmumā, zemnieka vai zvejnieka saimniecībā – īpašnieks, valsts vai pašvaldības budžeta iestādē vai aģentūrā – tās vadītājs, nevalstiskajā organizācijā – vadības institūcija, uzņēmuma vadītājs ir arī individuālais komersants un cita fiziskā persona, kas veic saimniecisko darbību) ir atbildīgs par grāmatvedības kārtošanu. Likumā noteikts, kauzņēmuma vadītājam jāorganizē grāmatvedības kārtošanu atbilstoši šā likuma prasībām.  Pamatojoties uz Ministru kabineta 2003.gada 21.oktobra noteikumi Nr.585 „Noteikumi par grāmatvedības kārtošanu un organizāciju” (turpmāk – noteikumi Nr. 585), lai nodrošinātu grāmatvedības kontroles efektīvu darbību, uzņēmuma vadītājam grāmatvedības darba organizācijā jāievēro priekšnoteikums, ka darba pienākumus veic konkrētos grāmatvedības jautājumos kompetenta persona – grāmatvedis vai ārpakalpojumu grāmatvedis, un ar šo personu ir noslēgts attiecīgs rakstveida līgums, kurā noteikti šīs personas pienākumi, tiesības un atbildība grāmatvedības kārtošanas jautājumos.  Tātad par grāmatvedībā kompetentu personu var būt un grāmatvedības kārtošanu veikt gan grāmatvedis (fiziska persona - darbinieks), gan ārpakalpojumu grāmatvedis (gan fiziska, gan juridiska persona, kura sniedz pakalpojumu.  Šo noteikumu Nr. 585 izpratnē skaidrots, ka ***grāmatvedis*** – fiziska persona, kuras kvalifikācija atbilst Ministru kabineta 2010.gada 18.maija noteikumos Nr.461 "Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību" minētajai grāmatveža ceturtā vai trešā līmeņa kvalifikācijai un kuras kompetenci apliecina attiecīgs izglītības dokuments (diploms vai apliecība), tomēr neaizliedzot par grāmatvedi strādāt arī tādai fiziskajai personai, kuras kompetenci attiecīgajos grāmatvedības jautājumos apliecina pieredze vai grāmatveža kompetences sertifikāts, savukārt ***ārpakalpojumu grāmatvedis*** – persona, kura, pamatojoties uz rakstveida līgumu ar uzņēmumu (izņemot darba līgumu), apņemas sniegt vai sniedz klientam grāmatvedības pakalpojumus.  Jāatzīmē, ka grāmatvedības kārtošanas (grāmatvedības dokumentu un finanšu pārskatu) kvalitāte viennozīmīgi ir atkarīga no personas, kas veic grāmatvedības kārtošanu, kompetences.  Latvijā ir sastopamas situācijas, ka uzņēmuma vadītājs izvēlas veikt grāmatvedības kārtošanu uzņēmumā personām bez pienācīgas izglītības un profesionālajām zināšanām, bet uzņēmuma vadītājs, savukārt, bez īpašām zināšanām grāmatvedības jautājumos nespēj pienācīgi izkontrolēt grāmatveža darba kvalitāti.  Latvijā likumdošana šobrīd neregulē un neierobežo grāmatveža profesionālo darbību. Grāmatvedim pašam ir jārūpējas par savas kompetences uzturēšanu un kvalifikācijas celšanu, lai veiktu savu darbu profesionāli, godprātīgi un kvalitatīvi. Grāmatvedības pakalpojumu sniedzējs var brīvprātīgi apdrošināt savu civiltiesisko atbildību.  Latvijā brīvprātīga grāmatvežu sertificēšanās notiek kopš 2000.gada. Šobrīd grāmatvežus sertificē un sertifikātus izsniedz:  - Latvijas Republikas Grāmatvežu asociācija (kopš 2000.gada izsniegti 501 profesionāla grāmatveža sertifikāti):  - SIA „Grāmatvežu sertifikācijas centrs” - normatīvajos aktos noteiktā kārtībā akreditēta grāmatvežu sertifikācijas institūcija (kopš 2002.gada izsniegti 899, no kuriem derīgi 520, grāmatveža kompetences sertifikāti uzņēmējdarbības grāmatvedībā vai valsts vai pašvaldību iestāžu grāmatvedībā):  - citas institūcijas, kuras organizē grāmatvežu apmācības pēc pašu noteiktiem kritērijiem un apmācītajām personām izdod attiecīgu sertifikātu.  Grāmatvedības kārtošana ir saistīta ar būtiskām sabiedrības interesēm, un galvenie grāmatvedības uzdevumi ir:   * nodrošināt finanšu pārskatu lietotājus (ne tikai uzņēmuma īpašniekus, sadarbības partnerus, kreditorus, bet arī investorus u.tml.) ar patiesu un pilnīgu informāciju par uzņēmuma saistībām, saimnieciskās darbības rezultātiem un finanšu stāvokli; * nodrošināt pareizu nodokļu aprēķināšanu.   Apzinoties grāmatvedības lielo nozīmi nodokļu aprēķināšanā, grāmatvedim ir nepieciešamas vispusīgas un teicamas zināšanas grāmatvedības jomā, jo, nepārzinot uzskaites principus, pastāv risks pieļaut kļūdas nodokļa bāzes un nodokļa lieluma noteikšanā.  Tādējādi balstoties uz ārvalstu pieredzi (piemēram, Polijā grāmatvežu profesija tika regulēta līdz 2014.gadam, taču tagad var pakalpojumus sniegt ikviens, ja apdrošinājis savu profesionālo darbību, Lietuvā civiltiesiskā apdrošināšana noteikta kopš 2013.gada un gada kopējās civiltiesiskās apdrošināšanas summai ir jābūt ne mazākai par 3000 *euro*) un Latvijas Republikā pastāvošo regulējumu citiem profesionālajiem pakalpojumiem (piemēram, zvērināts revidenta sniegtie pakalpojumi, OCTA apdrošināšanas veids) būtu ieviešama Grāmatvedības ārpakalpojumu sniedzēju obligātā civiltiesiskās atbildības apdrošināšana profesionālajai darbībai, līdz ar to nepieciešams likumā definīcijas par grāmatvedības kārtošanu paplašināšana. Grāmatvedim ar profesionālās civiltiesiskās atbildības apdrošināšanu ir iespējams pasargāt sevi un savu uzņēmumu no iespējamiem zaudējumiem pieļauto profesionālo kļūdu rezultātā. Civiltiesiskās atbildības apdrošināšanas esamība paaugstinās grāmatvedības pakalpojumu sniedzēja stabilitāti un reputāciju.  Atbilstoši Brīvas pakalpojumu sniegšanas likuma 8.pantam par pakalpojuma sniedzēja civiltiesiskās atbildības apdrošināšanu, lai aizsargātu pakalpojuma saņēmēja likumiskās intereses, normatīvajā aktā var ietvert prasību par pakalpojuma sniedzēja profesionālās civiltiesiskās atbildības obligāto apdrošināšanu attiecībā uz tā darbības vai bezdarbības dēļ pakalpojuma sniegšanas laikā pakalpojuma saņēmēja vai trešās personas dzīvībai un veselībai nodarīto kaitējumu, kā arī pakalpojuma saņēmēja vai trešās personas mantai nodarītajiem zaudējumiem un paredzēt profesionālās civiltiesiskās atbildības apdrošināšanas kārtību un apdrošinātāja atbildības limitu.  Saskaņā ar Noziedzīgi iegūtu līdzekļu legalizācijas un terorisma finansēšanas novēršanas likuma 45.panta otrās daļas 1.punktu Valsts ieņēmumu dienests uzrauga ārpakalpojuma grāmatvežus, kuri, pamatojoties uz rakstveida līgumu ar klientu, izņemot darba līgumu, apņemas sniegt vai sniedz klientam grāmatvedības pakalpojumus.  Pēc VID sniegtās informācijas uz 08.09.2016 VID ir reģistrēti 7915 ārpakalpojumu grāmatvežu veicēji (5974 juridiskas personas un 1941 fiziskas personas), uz 31.12.2015 bija VID reģistrēti 7434 ārpakalpojumu grāmatvežu veicēji (5705 juridiskas personas un 1721 fiziskas personas), uz 31.12.2014 bija VID reģistrēti 6777 ārpakalpojumu grāmatvežu veicēji (5293 juridiskas personas un 1484 fiziskas personas).  2. Likumprojekts paredzēts papildināt ar grāmatvedības kārtošanas veicēju nosacījumiem, tādējādi pārnesot daļu no būtiskām normām, kas bija iestrādātas jau noteikumos Nr.585.  Likumprojektā tiks noteikts :  1) pienākums, ka uzņēmumā grāmatvedības kārtošanu drīkst veikt konkrētos grāmatvedības jautājumos kompetenta persona – grāmatvedis vai ārpakalpojumu grāmatvedis, un ar šo personu uzņēmumu vadītājam ir jānoslēdz attiecīgs rakstveida līgums, kurā jānoteic grāmatvedības kārtotāja pienākumi, tiesības un atbildība;  2) prasības grāmatvedim, paredzot, ka grāmatvedis ir fiziska persona, kuras kvalifikācija atbilst Ministru kabineta 2010.gada 18.maija noteikumos Nr.461 "Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību" minētajai grāmatveža ceturtā vai trešā līmeņa kvalifikācijai un kuras kompetenci apliecina attiecīgs izglītības dokuments (diploms vai apliecība), tomēr neaizliedzot par grāmatvedi strādāt arī tādai fiziskajai personai, kuras kompetenci attiecīgajos grāmatvedības jautājumos apliecina pieredze vai grāmatveža kompetences sertifikāts;  3) prasības ārpakalpojumu grāmatvedim, paredzot ka tā ir persona, kura, pamatojoties uz rakstveida līgumu ar uzņēmumu (izņemot darba līgumu), apņemas sniegt vai sniedz klientam grāmatvedības pakalpojumus un kura atbilst grāmatvedim noteiktajām prasībām;  4) prasības ārpakalpojumu grāmatvedim civiltiesiski apdrošināt profesionālo darbību;  5) ārpakalpojuma grāmatveža civiltiesiskās atbildības apdrošināšanas minimālais atbildības limits, tas nedrīkstēs būt mazāks par 3 000 *euro;*  6)gadījumi, kad grāmatvedību var kārtot pats uzņēmuma vadītājs:  - individuālais uzņēmums, zemnieku vai zvejnieku saimniecības īpašnieks;  - fiziska persona, kura veic saimniecisko darbību;  - individuālais komersants;  - kapitālsabiedrības vadītājs, kurš ir kapitālsabiedrības vienīgais īpašnieks – vienīgais valdes loceklis.” |
|  | Projekta izstrādē iesaistītās institūcijas | Nav |
| 4. | Cita informācija | Nav |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Grāmatvedības ārpakalpojumu sniedzējus un grāmatvedības ārpakalpojumu saņēmējus. Šobrīd pēc VID datiem ir reģistrējušies 7915 ārpakalpojumu sniedzēji. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts pozitīvi ietekmēs grāmatvedības ārpakalpojumu sniedzējus, gan arī grāmatvedības ārpakalpojumu saņēmējus, jo civiltiesiskās apdrošināšana samazinās riskus valsts finanšu sistēmai un nodrošinās iespēju grāmatvedības ārpakalpojumu saņēmējiem iegūt atlīdzību par zaudējumiem un kaitējumu, ja tas radies grāmatvedības ārpakalpojumu sniedzēju vainas dēļ. |
| 3. | Administratīvo izmaksu monetārs novērtējums | Pakalpojumu sniedzējiem, kas līdz šim nav veikuši apdrošināšanas iemaksas, papildus izmaksas neradīsies, taču palielināsies administratīvais slogs, jo pakalpojuma cenas aprēķināšanai pievienosies jauns izdevumu postenis – civiltiesiskās apdrošināšanas izdevumi.  Savukārt pakalpojumu ņēmēju izmaksas paaugstināsies, jo faktiskais apmēram civiltiesiskās apdrošināšanas izdevumus samaksās grāmatvedības ārpakalpojumu ņēmēji. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Nav attiecināms. |

|  |  |  |  |
| --- | --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | | |
| 1. | | Nepieciešamie saistītie tiesību aktu projekti | Saistībā ar likumprojekta virzību nepieciešamas veikt grozījumus noteikumos Nr.585, lai precizētu vai svītrotu tās normas, kas tiek iestrādātas likumprojektā no noteikumu Nr. 585 sadaļas “V. Grāmatvedības kontrole”. |
| 2. | | Atbildīgā institūcija | Finanšu ministrija |
| 3. | | Cita informācija | Nav |
| **VI. Sabiedrības līdzdalība un komunikācijas aktivitātes** | | |
| Plānotās sabiedrības līdzdalības un komunikācijas aktivitātes saistībā ar projektu | | Uzziņa par grozījumiem likumā “Par grāmatvedību” 2016.gada 26.septembrī tika publicēta Finanšu ministrijas mājas lapā sadaļā “Sabiedrības līdzdalība”. |
| Sabiedrības līdzdalība projekta izstrādē | | Likumprojekts izstrādāts ņemot vērā Latvijas Republikas Grāmatvežu asociācijas iniciatīvu, lai sakārtotu grāmatvežu nozari Latvijā un ierobežotu ēnu ekonomiku, radot papildus ienākumus valsts budžetā |
| Sabiedrības līdzdalības rezultāti | | Nav. |
| Cita informācija | | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Netiks veikta jaunu institūciju izveide, esošo likvidācija, vai reorganizācija. |
| 3. | Cita informācija | Nav |

Finanšu ministre D.Reizniece-Ozola

26.09.2016.

1407

Priede, 67083866

[arta.priede@fm.gov.lv](mailto:arta.priede@fm.gov.lv)